<classify> RAIS John Magufuli ametoa pole kwa familia ya Meja Jenerali mstaafu Albert Mbowe aliyefariki dunia juzi katika Hospitali ya Taifa Muhimbili, Dar es Salaam. Rais Magufuli alikwenda nyumbani kwa marehemu Salasala jijini Dar es Salaam jana na kukutana na familia ikiongozwa na mdogo wa marehemu, Freeman Mbowe ambaye ni Mbunge wa Hai na Mwenyekiti wa Chama cha Demokrasia na Maendeleo CHADEMA. Pamoja na kutia saini kitabu cha maombolezo, Rais Magufuli ameungana na familia hiyo katika sala ya pamoja ya kumuombea marehemu Meja Jenerali mstaafu Mbowe. Baada ya sala hiyo, Rais Magufuli ameitaka familia hiyo iendelee kuwa na umoja kama ilivyokuwa wakati wa uhai Meja Jenerali mstaafu Mbowe na kumtanguliza Mwenyezi Mungu. Mkuu wa Majeshi ya Ulinzi, Jenerali Venance Mabeyo amesema pamoja na kustaafu, Meja Jenerali Mbowe alikuwa mshauri wa karibu wa jeshi.Jenerali Mabeyo alisema katika utumishi wake wa miaka 36 na siku 27 jeshini, Meja Jenerali mstaafu Mbowe alitoa mchango mkubwa katika masuala ya usimamizi wa fedha.Meja Jenerali mstaafu Mbowe alizaliwa Januari 1953, alijiunga na Jeshi la Ulinzi la Wananchi Tanzania JWTZ mwaka 1973 na alistaafu utumishi jeshini mwaka 2009.  <topic>: KITAIFA 